ΤΙΜΗΤΙΚΗ ΕΚΔΗΛΩΣΗ ΓΙΑ ΤΗΝ ΛΙΛΙΑΝ ΚΑΠΟΝ

 Της Μπέττυς Μαγρίζου

 4\4\2018

Αγαπητές Κυρίες και κύριοι

Την Λίλιαν Καπόν την γνώρισα πριν από αρκετά χρόνια όταν ήμασταν μαζί στην επιτροπή Δημοσίων Σχέσεων του ΚΙΣ, όπου εκπροσωπώντας τη Λάρισα βρισκόμασταν στην Αθήνα μια φορά το μήνα και όπου συνεργαστήκαμε άψογα. Για όσους δεν γνωρίζετε η επιτροπή αυτή αποτελείτο από άτομα όλων των ενεργών εβραικών κοινοτήτων, άτομα που είχαμε σαν αποστολή να προτείνουμε στο Συμβούλιο του ΚΙΣ ιδέες για εκδηλώσεις πολιτιστικού κυρίως ενδιαφέροντος και να βοηθούμε στην υλοποίηση τους εάν αυτές εγκρίνονταν. Εκεί λοιπόν, γνώρισα την Λίλιαν. Με μια έμφυτη αρχοντιά, ευγένεια και γλυκύτητα, αστείρευτη σε γνώσεις και ιδέες, ευρηματική, ακούραστα εργατική, άξια, μεθοδική, με μια σπάνια πραότητα, που όμως έκρυβε έναν απίστευτο δυναμισμό και πάνω απ’ όλα πιστά αφιερωμένη στον Εβραϊσμό, ήταν αυτό που λέμε η ψυχή της επιτροπής μας.

### Σίγουρα την έκαναν αυτό που είναι, οι γονείς της, Μαφάλντα Mινέρμπο και Βενιαμίν Ισαάκ Καπόν που είχαν σύγχρονες ιδέες, μια και ήταν και οι δυο ιδιαίτερα μορφωμένοι άνθρωποι για την εποχή εκείνη και προσέφεραν και στα τρία τους παιδιά τον Ροβέρτο, τη Λίλιαν και τον Μωυσή, μια αξιόλογη μόρφωση στα καλύτερα σχολεία. Η Λίλιαν σπούδασε Αγγλική και Γαλλική Φιλολογία, για χρόνια έκανε μεταφράσεις και εργάστηκε ένα μεγάλο διάστημα σαν σύμβουλος στις εκδόσεις Καπόν. Ασχολήθηκε με τα κοινά και πρόσφερε πολλές υπηρεσίες στην Κοινότητα των Αθηνών, συμμετέχοντας σε πολλές επιτροπές. Είναι η μοναδική γυναίκα ανά την Ελλάδα, που ηγήθηκε κοινοτικής παράταξης. Στο ΚΙΣ υπηρέτησε ως Γενική Γραμματέας. Η Λίλιαν είναι μια ακούραστη εθελόντρια του Εβραισμού.

 Ίσως να κληρονόμησε και το χάρισμα του θείου της και να κουβαλάει το βαρύ όνομα του προγόνου της, καθώς τον θείο της τον αποκαλούσαν Μωυσής ο Ελεήμον. Για μένα ο εθελοντισμός είναι όπως και η ελεημοσύνη, η ανιδιοτελής προσφορά όχι μόνο υλικών πραγμάτων αλλά πρωτίστως αρετή της καρδιάς.

### Η μητέρα της γεννήθηκε στα Χανιά της Κρήτης από οικογένεια ιταλικής καταγωγής, εξού και η αγάπη της για την Κρήτη. Πάλεψε από την θέση της ΓΓ του ΚΙΣ που κατείχε για την ανακατασκευή της Συναγωγής των Χανίων και πήρε την πρωτοβουλία και διεκπεραίωσε με επιτυχία την ανέγερση μνημείου αφιερωμένου στα θύματα του ατμόπλοιου Τάναϊς. Εργάστηκε επί τριετία για την σύνταξη του ακριβέστερου κατά το δυνατόν καταλόγου των εβραίων θυμάτων του Τάναϊς που σήμανε το τέλος της εβραϊκής κοινότητας στην Κρήτη. Πρόσφερε μαζί με τα αδέλφια της τα οικογενειακά κειμήλια της οικογένειας Μινέρμπο στο Εβραϊκό Μουσείο Αθηνών. Τα κειμήλια αυτά θα εκτεθούν εντός του έτους σε προθήκη αφιερωμένη στη μνήμη της εβραϊκής κοινότητας της Κρήτης και όσων χάθηκαν στο ναυάγιο του Τάναϊς.

### Ο πατέρας της καταγόταν από την Θεσσαλονίκη εξού και η αγάπη της προς αυτήν την πόλη, στην οποία δώρισε ενθυμήματα της Ι.Κ Κρήτης για τις ανάγκες του νέου Μουσείου Ολοκαυτώματος. Ο πατέρας της πολέμησε εναντίον των Ιταλών στο Αλβανικό μέτωπο όπου γύρισε ως ανάπηρος πολέμου. Παρόλα αυτά αντιμετώπισε το γεγονός με ρεαλισμό και δεν επέτρεψε η αναπηρία αυτή να επηρεάσει την υπόλοιπη καθημερινή ζωή του.

### Κατά την διάρκεια της κατοχής η οικογένεια μπόρεσε να επιζήσει χάρη σε κάποιες χρυσές λίρες που ο πατέρας της φύλαγε για τις δύσκολες ώρες. Ο πατέρας της ξεκίνησε μετά τον πόλεμο από την αρχή αλλά κατάφερε να μεγαλώσει τα παιδιά του με άνεση.

### ‘’Από μικρός είχα ιδιαίτερη σχέση με την αδελφή μου ίσως και λόγω της μεταξύ μας μικρής διαφοράς ηλικίας. Με φρόντιζε και την εμπιστευόμουν σαν δεύτερη μητέρα. Ήταν άριστη μαθήτρια, είχε καλλιτεχνικές τάσεις και ήταν πολύ όμορφη. Όλα αυτά για εμένα είναι πολύ σημαντικά με αποτέλεσμα να την αγαπώ και να την θαυμάζω’’ μου είπε ο αδελφός της Μωυσής Καππόν , όταν τον ρώτησα για την αδελφή του.

### Η Λίλιαν παντρεύτηκε στα δεκαοκτώ της χρόνια τον Αλβέρτο Σούση και έκανε δυο παιδιά τον Ζακ και την Άλντα. Σήμερα συνεχίζει να είναι ένα άτομο με άσβεστο ενδιαφέρον στα κοινά, και καμαρώνει τα εγγόνια της, την Ντανιέλλα που πήρε με άριστα το πτυχίο του Cello στην μουσική και σπουδάζει ιατρική στο Imperial College του Λονδίνου, τον εγγονό της που σπουδάζει στην Χάιφα στο Τechnion μηχανολόγος μηχανικός και την συνονόματη της Λίλιαν που είναι πρωτοετής στο τμήμα μαιευτικής .

### Η Λίλιαν είναι ένας ακούραστος εργάτης. Τα τελευταία χρόνια ασχολείται με την ανακάλυψη των ριζών της οικογένειας της επικοινωνώντας με μέλη της στην Ιταλία και μέσω διαδικτύου σε πολλές χώρες της Ευρώπης, διασταυρώνοντας πληροφορίες. Όταν ολοκληρωθεί η έρευνα, τα αποτελέσματά της θα παρουσιαστούν από τις εκδόσεις Καππόν σε έναν μικρό τόμο με την ελπίδα να συμβάλουν στην πληρέστερη γνώση της ιστορίας της οικογένειας και στη διατήρηση της μνήμης των προγόνων της.

### Κυρίες και κύριοι

Σήμερα εδώ, στον πολύ ζεστό και γνώριμο μου χώρο της ΙΚΘ, υμνούμε το μεγαλείο του εθελοντισμού, στο πρόσωπο της Λίλιαν Καπόν. Ο εθελοντισμός είναι ένα ‘’καλό’’ μικρόβιο, που εξυψώνει και εξευγενίζει τον άνθρωπο, αφού τον ωθεί να ενδιαφερθεί και να εργαστεί, όχι για τον εαυτό του αλλά για τους άλλους, για το σύνολο. Το μικρόβιο αυτό ή το έχεις ή δεν το έχεις. Κατ’ εμέ είσαι προορισμένος γι’ αυτό. Και βέβαια χωρίς αμοιβή. Όμως ποια υπηρεσία είναι άραγε αυτή που προσφέρεται χωρίς αμοιβή; Ας μεταφέρουμε τον προβληματισμό στον χώρο των Ισραηλιτικών Κοινοτήτων μας, που η λειτουργία τους βασίστηκε ανέκαθεν αποκλειστικά στους εθελοντές και ας αναρωτηθούμε :

Τι εισπράττουν αυτοί οι άνθρωποι, που για χρόνια ολόκληρα νοιάζονται, δουλεύουν, προσφέρουν με ζήλο, αγάπη και αυταπάρνηση, εμπνέουν; Πώς αμείβεται αλήθεια ο χρόνος που αφιερώνουν, η ενέργεια που καταναλώνουν, το απόθεμα ψυχής που καταθέτουν, η αφοσίωση σ’ ένα σκοπό, η αφανής προσφορά, η αγάπη και το μεράκι; Πώς αμείβεται το ανεξάντλητο ενδιαφέρον για το καλό ενός συνόλου και τη προάσπιση των συμφερόντων του; Κι όμως υπάρχει αμοιβή. Αμοιβή είναι η αναγνώριση, και η απόδοση τιμής αλλά και ένα μεγάλο- μεγάλο από καρδιάς **ΕΥΧΑΡΙΣΤΩ**. Κι αυτό ακριβώς κάνουμε σήμερα εδώ για την Λίλιαν Καπόν. Λίλιαν σε ευχαριστούμε!